DA Den Europæiske Unions Tidende CE 78/831

(2004/C 78 E/0884)

SKRIFTLIG FORESPØRGSEL E-3592/03

af Karl-Heinz Florenz (PPE-DE) til Kommissionen

(5. december 2003)

Om: Miljømæssige aspekter af panten på dåser i Tyskland

I Forbundsrepublikken Tyskland er engangsemballage, bl.a. i form af letvægtsemballage, i omkring 10 år blevet indsamlet som led i det såkaldte duale system. På grund af indførelsen af panten på dåser er en endnu ikke definitivt fastlagt del af engangsemballagen til drikkevarer blevet belagt med en obligatorisk pant. Denne emballage indsamles på salgsstederne og transporteres separat til efterfølgende genbrug.

Hvorledes ser Kommissionen på denne procedure, navnlig med henblik på en sammenligning ud fra et miljøsynspunkt af den tidligere indsamlings- og genbrugsprocedure med den nuværende, separate indsamlings- og genbrugsprocedure.

Har Kommissionen til hensigt at foretage en miljømæssig sammenligning eller vil det blive pålagt Forbundsrepublikken Tyskland at foretage en sådan?

Svar afgivet på Kommissionens vegne af Margot Wallström

(29. januar 2004)

Tilbagetagningsordninger for emballageaffald skal opfylde kriterierne i artikel 7 i Parlamentets og Rådets direktiv 94/62/EF af 20. december 1994 om emballage og emballageaffald (1). Dette betyder bl.a., at erhvervsdrivende, herunder importører, skal have adgang til sådanne ordninger på lige vilkår. Der eksisterer imidlertid ingen krav til, hvordan sådanne ordninger skal være udformet (duale systemer, pantordninger etc.). Artiklen beskæftiger sig kun kortfattet med miljømæssige aspekter og den indeholder blot en bestemmelse om, at der skal tages forbruger- og miljøbeskyttelsesmæssige hensyn, uden at det specificeres, hvordan dette konkret skal ske.

Kommissionen har ingen oplysninger om, at der skulle være gennemført sammenlignende undersøgelser mellem duale systemer og pantordninger. De foreliggende oplysninger er derfor udelukkende af kvalitativ art. Pantordninger er normalt logistisk krævende. Sådanne krav til logistikken kan også have noget at gøre med specifikke indvirkninger på miljøet. Pantordninger betyder imidlertid en højere returrate og begrænser muligvis forureningen. Endvidere vil kvaliteten af det indsamlede materiale muligvis være højere, fordi det indeholder færre urenheder end materiale, der indsamles via duale systemer.

Kommissionen har ingen intentioner om at gennemføre en sammenlignende miljøvurdering eller anmode Tyskland om at gennemføre en sådan, da det vil være svært at nå frem til utvetydige resultater og der desuden ikke eksisterer noget krav om, at den mest miljøvenlige løsning skal anvendes. En gennemgang af miljøvenligheden af forskellige tilbagetagningsordninger ville sandsynligvis ikke give resultater, der ville få indflydelse på vurderingen af, om den tyske pantordning er i overensstemmelse med fællesskabslovgivningen. Den igangværende overtrædelsesprocedure mod Tyskland vedrører udelukkende de indre markedsaspekter i artiklen.

Kommissionen har imidlertid fremsat forslag om, hvordan man kan udvikle producentansvarlighedssystemer inden for rammerne af temastrategien for affaldsforebyggelse og -genanvendelse. Endvidere har Kommissionen indledt en undersøgelse om gennemførelsen af direktiv 94/62/EF og muligheder for at styrke forebyggelse og genbrug af emballage. Selv om denne undersøgelse ikke vil komme til at omfatte sammenligninger mellem forskellige panttilbagetagningsordninger direkte, vil det i den sammenhæng muligvis blive undersøgt, i hvilket omfang sådanne ordninger kan medvirke til at opmuntre til anvendelse af genanvendelig emballage.

(1) EFT L 365 af 31.12.1994.